ธปท.ไฟเขียวนำทุนสำรองลงทุนพันธบัตรมลรัฐได้
บอร์ด ธปท.ไฟเขียวนำทุนสำรองประเทศไปลงทุนในพันธบัตรที่ออกหรือค้ำประกันโดยมลรัฐได้ เพื่อกระจายการลงทุนและเพิ่มผลตอบแทน
25 เม.ย. 2556

บอร์ด ธปท.ไฟเขียวนำทุนสำรองประเทศไปลงทุนในพันธบัตรที่ออกหรือค้ำประกันโดยมลรัฐได้ เพื่อกระจายการลงทุนและเพิ่มผลตอบแทน
นายชาญชัย บุญฤทธิ์ไกรศรี ผู้ช่วยผู้ว่าการ สายช่วยงานบริหาร ธนาคารแห่งประเทศไทย (ธปท.) ในฐานะเลขานุการคณะกรรมการ ธปท.(บอร์ด ธปท.) ว่า ในการประชุมบอร์ด ธปท.วันนี้ได้มีการอนุมัติความเห็นชอบในการนำเงินทุนสำรองระหว่างประเทศได้กว้างขึ้น ตามที่ทีมทำงานของสายตลาดการเงิน ธปท.เสนอมา โดยให้สามารถลงทุนในพันธบัตรที่ออกโดยมลรัฐ หรือที่ค้ำประกันโดยมลรัฐได้ เพื่อกระจายความเสี่ยงในการลงทุนต่างประเทศ และเพิ่มผลตอบแทนการลงทุนอีกช่องทางหนึ่ง จากเดิมที่เกณฑ์กำหนดให้ลงทุนได้เฉพาพันธบัตรที่ออกโดยรัฐบาลประเทศใดประเทศหนึ่งเท่านั้น 
“วันนี้บอร์ดอนุมัติให้ลงทุนในมลรัฐได้ตามที่สายตลาดการเงิน ธปท. ขอมา สมัยก่อนจะลงทุนได้ในพันธบัตรรัฐบาล คือ รัฐบาลเดียว เช่น สหรัฐฯ ก็ต้องรัฐบาลกลางของโอบามา เท่านั้น จะลงทุนในพันธบัตรที่ออกหรือค้ำประกันโดยมลรัฐเท็กซัส แคร์ลิเฟอร์เนีย ไม่ได้ บอร์ดธปท.จึงอนุมัติให้ลงทุนได้กว้างขึ้น” นายชาญชัยกล่าว
ทั้งนี้ ในการลงทุนพันธบัตรต่างประเทศจะมีการพิจารณาลงทุนตามการจัดอันดับความน่าเชื่อถือ(เครดิตเรตติ้ง)ระดับ AA และ AAA ขึ้นไป ส่วนการอนุมัติวงเงินลงทุนแต่ละแห่ง หรือการพิจารณาความเสี่ยงในการลงทุนจะมีการพิจารณาโดยคณะอนุฯทำงานอีกครั้งเพื่อความมั่นคง